ประกาศกระทรวงการคลัง
เรื่อง
ลักษณะ สี และขนาดธนบัตรชนิดราคา ๕๐๐ บาท
แบบใหม่
ที่จะนำออกใช้[๑]
 

ด้วยธนาคารแห่งประเทศไทยจะนำธนบัตรชนิดราคา ๕๐๐ บาท
แบบใหม่ออกใช้รัฐมนตรีว่าการกระทรวงการคลัง อาศัยอำนาจตามความในมาตรา ๑๔ วรรค ๒
แห่งพระราชบัญญัติเงินตรา พ.ศ. ๒๕๐๑ จึงประกาศลักษณะ สี และขนาดของธนบัตรชนิดราคา
๕๐๐ บาท แบบใหม่ ดังต่อไปนี้
๑.
ลักษณะและสี
ก. ด้านหน้า
ตอนกลางเบื้องขวามีพระบรมฉายาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ทรงเครื่องแบบจอมทัพพิมพ์ด้วยสีม่วงน้ำเงินบนลายพื้น สีชมพู สีส้ม สีเขียว สีน้ำเงิน
สีเทา และสีม่วงอ่อน ด้านขวาของพระบรมฉายาสาทิสลักษณ์มีแถวตัวเลขอารบิก 500 ขนาดเล็กพิมพ์ด้วยสีม่วงน้ำเงิน
ที่อ่านได้โดยใช้แว่นขยาย บริเวณขอบด้านบนและล่างเป็นลายพื้นสลับสี
ตอนกลางเบื้องซ้ายมีตราอักษรพระปรมาภิไธยย่อ ภ.ป.ร.
สีเขียวเข้มซ้อนทับบนลายพื้นสีชมพู สีชมพูเข้ม สีเขียว และสีเทา
ถัดขึ้นไปทางซ้ายมีหมวดอักษรและเลขหมายไทยสีแดง ถัดลงมามีคำว่า รัฐบาลไทย ธนบัตรเป็นเงินที่ชำระหนี้ได้ตามกฎหมาย
และ ห้าร้อยบาท
ทั้งหมดพิมพ์ด้วยสีม่วงน้ำเงินถัดลงมามีลายมือชื่อของรัฐมนตรีว่าการกระทรวงการคลัง
และผู้ว่าการธนาคารแห่งประเทศไทย พิมพ์ด้วยสีดำกำกับอยู่เหนือตำแหน่งคำว่า รัฐมนตรีว่าการกระทรวงการคลัง
และ ผู้ว่าการธนาคารแห่งประเทศไทย พิมพ์ด้วยสีม่วงน้ำเงิน ตอนล่างมีเลขไทยบอกราคาขนาดใหญ่พิมพ์ด้วยสีม่วงน้ำเงิน
ภายในบรรจุตัวเลขอารบิก 500 ขนาดเล็กที่อ่านได้ชัดเจนโดยใช้แว่นขยาย ทั้งหมดพิมพ์ทับอยู่บนลายพื้นลายประดิษฐ์
และช่อลายไทยสลับสี และแถวตัวเลขไทย ๕๐๐
ขนาดเล็กซึ่งพิมพ์ในลักษณะโค้งเป็นแนวคลื่นด้วยสีน้ำเงิน
เบื้องซ้ายมุมบนมีรูปพระครุฑพ่าห์สีม่วงน้ำเงิน
มุมล่างมีลายประดิษฐ์อยู่ในกรอบรูปสี่เหลี่ยมผืนผ้ามุมมน พิมพ์ด้วยสีม่วงน้ำเงิน
ภายในมีตัวเลขอารบิก 500 ซ่อนไว้ ซึ่งมองเห็นได้เมื่อเอียงธนบัตรเข้าหาแสงสว่าง
โดยมองผ่านจากมุมล่างซ้ายเข้าหากึ่งกลางธนบัตรด้านบน
ใต้กรอบรูปสี่เหลี่ยมผืนผ้ามุมมนมีแถวตัวเลขอารบิก 500
ขนาดเล็กสีม่วงน้ำเงินเรียงติดต่อกันอ่านได้ชัดเจนโดยใช้แว่นขยายทั้งหมดพิมพ์ทับอยู่บนลายพื้นสลับสี
และแถบฟอยส์สีเงินผนึกไว้ในแนวตั้งด้านซ้ายของธนบัตร
ภายในมีตราอักษรพระปรมาภิไธยย่อ ภ.ป.ร. เรียงเป็นระยะตามแนวยืน ใต้ตราอักษรพระปรมาภิไธยย่อ
ภ.ป.ร. มีตัวเลขไทย ๕๐๐ ขนาดใหญ่ พื้นหลังส่วนที่รองรับมีอักษรพระปรมาภิไธยย่อ
ภ.ป.ร. ตัวเลขไทย ๕๐๐ และตัวเลขอารบิก 500 ทั้งหมด มีขนาดเล็กและมีระยะชัดลึกโดยกระจายอยู่ทั่วไป
บริเวณขอบของแถบฟอยล์สีเงินทั้งด้านซ้ายและขวามีแถวตัวเลขอารบิก 500
ขนาดเล็กเรียงต่อเนื่องเป็นรูปคลื่นในแนวตั้ง
เบื้องขวามุมบนมีเลขอารบิกบอกราคา พิมพ์ด้วยหมึกพิมพ์พิเศษสีเขียวเหลือบม่วงบนลายพื้นสีม่วงอ่อน
ถัดขึ้นไปทางซ้ายมีรูปดอกพุดตาน พิมพ์ด้วยสีม่วงอ่อน สีน้ำเงิน และสีส้ม
ใต้เลขอารบิกบอกราคาเป็นลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำโปร่งแสงเป็นพิเศษรูปลายประจำยามอยู่ในเนื้อกระดาษสีม่วงอ่อน
ด้านซ้ายล่างของลายน้ำมีรูปกลีบดอกพุดตาน พิมพ์ผสมด้วยสีส้มและสีม่วงอ่อน มองเห็นเป็นภาพเต็มดอกได้เมื่อยกธนบัตรขึ้นส่องดูกับแสงสว่าง
ถัดลงมามีหมวดอักษรโรมันและเลขหมายอารบิกพิมพ์ด้วยสีแดงบนลายพื้นรูปวงกลมสีส้มและสีม่วงอ่อน
ถัดลงมาเป็นลายพื้นรูปสี่เหลี่ยมสีส้มและสีม่วงอ่อน
ซึ่งเบื้องขวาดุนนูนเป็นลักษณะวงกลม ๓ วง สำหรับผู้พิการทางสายตา
ข. ด้านหลัง
ตอนกลางเบื้องขวามีภาพพระบรมราชานุสาวรีย์ พระบาทสมเด็จพระนั่งเกล้าเจ้าอยู่หัว
พระมหาเจษฎาราชเจ้า พิมพ์ด้วยสีม่วงน้ำเงินซ้อนทับบนลายพื้นสีม่วงอ่อน และสีชมพู
ใต้ฐานพระบรมราชานุสาวรีย์เป็นแถบตัวเลขอารบิก 500 ขนาดเล็กที่อ่านได้โดยใช้แว่นขยาย
พิมพ์ต่อเนื่องกันด้วยสีม่วงน้ำเงิน บริเวณขอบด้านบนและล่างเป็นลายพื้น
พิมพ์ด้วยสีส้ม สีม่วง สีเหลือง สีน้ำเงิน สีชมพู และสีม่วงอ่อน
ตอนกลางเบื้องซ้ายเป็นภาพโลหะปราสาทวัดราชนัดดารามวรวิหาร พิมพ์ด้วยสีม่วงน้ำเงิน
กรอบเหนือภาพเป็นส่วนหนึ่งของฉากหลังพระบรมราชานุสาวรีย์ พิมพ์ด้วยสีม่วง
สีน้ำเงิน และสีม่วงอ่อน
ด้ายซ้ายมีเลขอารบิกบอกราคาขนาดใหญ่พิมพ์ในแนวตั้งด้วยสีม่วง และสีเหลือง
ทับรูปดอกพุดตานสีส้มบางส่วน ถัดลงมามีรูปดอกพุดตานและรูปกลีบดอกพุดตาน พิมพ์ด้วยสีม่วงและสีส้ม
มองเห็นเป็นภาพเต็มดอกได้เมื่อยกธนบัตรขึ้นส่องดูกับแสงสว่าง ตอนล่างเป็นเลขไทยบอกราคาขนาดใหญ่
พิมพ์ด้วยสีม่วงแดง ทับอยู่บนลายพื้นสีส้ม สีม่วง สีเหลือง และสีน้ำเงิน
เบื้องซ้ายมุมบนมีภาพพระราชสัญลักษณ์ประจำพระองค์รัชกาลที่ ๓
พิมพ์ด้วยสีม่วงล้อมรอบด้วยลายพื้นสลับสี ตอนล่างเป็นแถวตัวเลขอารบิก 500 ขนาดเล็กที่อ่านได้ชัดเจนโดยใช้แว่นขยายเรียงติดต่อกัน
พิมพ์ด้วยสีส้ม ถัดไปทางซ้ายมีรูปดอกพุดตานพิมพ์ด้วยสีม่วง และสีส้ม
ถัดลงมาในเนื้อกระดาษมีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ
เบื้องขวามุมบนมีรูปพระครุฑพ่าห์สีส้ม
ขนปีกและขนหางสีม่วงถัดลงมาเป็นภาพเรือสำเภา พิมพ์ด้วยสีม่วงและสีส้ม
ใต้ภาพมีคำว่า การงานสิ่งใดของเขาที่ดี ควรจะเรียนร่ำเอาไว้ก็เอาอย่างเขา
แต่อย่าให้นับถือเลื่อมใสไปทีเดียว พระราชดำรัส พระบาทสมเด็จพระนั่งเกล้าเจ้าอยู่หัว
พระมหาเจษฎาราชเจ้า พ.ศ. ๒๓๓๐ - ๒๓๙๔ พิมพ์ด้วยสีม่วงน้ำเงินบนลายพื้นสีส้ม
และสีม่วง
ค. ลักษณะพิเศษ
เนื้อกระดาษสีม่วงอ่อน มีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ประดับด้วยลายน้ำรูปลายประจำยามซึ่งมีความโปร่งแสงเป็นพิเศษมองเห็นได้ชัดเจนทั้งสองด้านเมื่อยกธนบัตรขึ้นส่องดูกับแสงสว่าง
ในเนื้อกระดาษ โรยเส้นใยเรืองแสง
ซึ่งมองไม่เห็นด้วยแสงธรรมชาติแต่จะเห็นเรืองแสงเป็นสีน้ำเงิน สีแดง และสีเหลือง
ภายใต้รังสีเหนือม่วง
ในเนื้อกระดาษฝังเส้นใยสีโลหะซ่อนไว้ตามด้านกว้างของธนบัตร
โดยมีบางส่วนของเส้นใยปรากฏให้เห็นเป็นระยะที่ด้านหลังของธนบัตร
ภายในเส้นใยสีโลหะมีตัวเลขอารบิก 500 และตัวเลขอารบิก ตัวอักษรไทย
และตัวอักษรโรมันคำว่า ๕๐๐ บาท BAHT ขนาดเล็ก
สามารถอ่านได้ทั้งสองด้านเมื่อยกธนบัตรขึ้นส่องดูกับแสงสว่าง
ผนึกแถบฟอยล์สีเงินไว้ตามด้านกว้างบนด้านหน้าของธนบัตร
ภายในมีตราอักษรพระปรมาภิไธยย่อ ภ.ป.ร. และตัวเลขไทย ๕๐๐
โดยตราอักษรพระปรมาภิไธยย่อ ภ.ป.ร. ตัวเลขไทย ๕๐๐ และองค์ประกอบอื่นซึ่งอยู่เบื้องหลังจะเปลี่ยนสีสะท้อนแสงวาววับเมื่อพลิกธนบัตรไปมา
รูปพระครุฑพ่าห์บนด้านหน้า
อยู่ในตำแหน่งใกล้เคียงกับรูปพระครุฑพาห์บนด้านหลังพิมพ์ด้วยระบบพิมพ์เส้นนูน
โดยมีบางส่วนพิมพ์ทับอยู่บนฟอยล์สีเงิน
รูปกลีบดอกพุดตานบนด้านหน้าและด้านหลัง
พิมพ์แยกไว้ในตำแหน่งต่างกัน
เมื่อยกธนบัตรขึ้นส่องดูกับแสงสว่างจะเห็นเป็นลายรูปดอกพุดตานที่สมบูรณ์
เบื้องขวาของลายพื้นรูปสี่เหลี่ยมสีส้มและสีม่วงอ่อนบนด้านหน้าดุนนูนเป็นลักษณะวงกลม
๓ วง สำหรับผู้พิการทางสายตาสัมผัสได้เฉพาะด้านหน้า
ตัวเลขอารบิก 500 ที่ด้านหน้าเบื้องขวามุมบน
พิมพ์ด้วยหมึกพิมพ์พิเศษมองเห็นเป็นสีเขียว
เมื่อพลิกขอบล่างธนบัตรขึ้นจะเห็นเป็นสีม่วงทั้งหมด
ลายพื้นสีเขียวเบื้องหลังพระบรมฉายาสาทิสลักษณ์พระบาทสมเด็จพระเจ้าอยู่หัวบนด้านหน้า
พิมพ์ด้วยหมึกพิมพ์พิเศษ ซึ่งจะเปลี่ยนเป็นสีเขียวเรืองแสงภายใต้รังสีเหนือม่วง
หมวดอักษรและเลขหมายไทย กับหมวดอักษรโรมันและเลขหมายอารบิกพิมพ์ด้วยหมึกพิมพ์พิเศษสีแดง
ซึ่งจะเปลี่ยนเป็นสีส้มเรืองแสงภายใต้รังสีเหนือม่วง
๒. ขนาดธนบัตร
กว้าง ๗๒ มิลลิเมตร ยาว ๑๕๖
มิลลิเมตร


ประกาศ ณ วันที่ ๒๔ กรกฎาคม พ.ศ.๒๕๔๔
สมคิด
จาตุศรีพิทักษ์
รัฐมนตรีว่าการกระทรวงการคลัง





























ภคินี/แก้ไข
๑๐ พฤษภาคม ๒๕๔๕

ปิยะธิดา/ปรับปรุง
๒ สิงหาคม ๒๕๖๑




[๑] ราชกิจจานุเบกษา
เล่ม ๑๑๘/ตอนพิเศษ ๖๙ ง/หน้า ๒/๒๕ กรกฎาคม ๒๕๔๔